

#### **Υπόδειγμα για τη σύνταξη**

#### **Πρότασης Ακαδημαϊκής ΠιστοποίησηςΠρογράμματος Προπτυχιακών Σπουδών**

**Φεβρουάριος 2024**

 **Εισαγωγικό Σημείωμα**

Το παρόν κείμενο αποτελεί υπόδειγμα δομής και περιεχομένου της Πρότασης του Ιδρύματος Ανώτατης Εκπαίδευσης για την Ακαδημαϊκή Πιστοποίηση ενός Προγράμματος Προπτυχιακών Σπουδών σε λειτουργία. Η διάρθρωσή του αντιστοιχεί στις βασικές αρχές του «Προτύπου Ποιότητας για την Πιστοποίηση Προγραμμάτων Προπτυχιακών Σπουδών», που εκδόθηκε από την ΕΘΑΑΕ το Φεβρουάριο 2024, και εναρμονίζεται με τις Αρχές και Κατευθυντήριες Οδηγίες για τη Διασφάλιση Ποιότητας στον Ευρωπαϊκό Χώρο Ανώτατης Εκπαίδευσης (ESG).

Η χρήση του Υποδείγματος είναι απαραίτητη για τη σύνταξη της Πρότασης Ακαδημαϊκής Πιστοποίησης ενός Προγράμματος Προπτυχιακών Σπουδών από το Ίδρυμα. Σε κάθε απαίτηση του παρόντος, περιλαμβάνεται, εκτός από την αναλυτική περιγραφή της, και η σχετική τεκμηρίωση. Η Πρόταση πρέπει να συνταχθεί με σαφήνεια και αντικειμενικότητα, χωρίς επαναλήψεις, και να αποτελεί ένα αυτοτελές κείμενο, συνολικής έκτασης έως σαράντα (40) σελίδων. Εφόσον γίνεται αναφορά σε άρθρα ή διατάξεις των κανονιστικών κειμένων (Οργανισμός Ιδρύματος, Εγχειρίδιο Ποιότητας, Εσωτερικός Κανονισμός Λειτουργίας του Ιδρύματος κ.λπ.), είναι απαραίτητη η επισύναψή τους στο παρόν κείμενο.

Η ΕΘΑΑΕ παραμένει στη διάθεση των ενδιαφερομένων για να προσφέρει τις υπηρεσίες της, έχοντας πάντα ως κύριο στόχο τη διασφάλιση και τη βελτίωση της ποιότητας των Ιδρυμάτων Ανώτατης Εκπαίδευσης.

*Φεβρουάριος 2024*

**Πρόταση Ακαδημαϊκής Πιστοποίησης**

**Προγράμματος Προπτυχιακών Σπουδών (ΠΠΣ)**

**Ίδρυμα**: …………………………….………………………………………………….….

**Τμήμα**: …………………………….………………………………………………….….

**Τίτλος ΠΠΣ**: …………………………….………………………………………………….….

**Ημερομηνία υποβολής**: ………………….………………………………………….……………..

**Περιεχόμενα**

[**1.** **Στρατηγική, πολιτική και στοχοθεσία ποιότητας** 5](#_Toc158885668)

[**2.** **Σχεδιασμός, έγκριση και παρακολούθηση της ποιότητας των ΠΠΣ** 6](#_Toc158885669)

[**3.** **Φοιτητο-κεντρική μάθηση, διδασκαλία και αξιολόγηση** 7](#_Toc158885670)

[**4.** **Εισαγωγή φοιτητών, στάδια φοίτησης, αναγνώριση ακαδημαϊκών προσόντων και απονομή τίτλων πτυχίου και βεβαιώσεων δεξιοτήτων** 9](#_Toc158885671)

[**5.** **Διασφάλιση της επάρκειας και της υψηλής ποιότητας του διδακτικού προσωπικού των ΠΠΣ** 10](#_Toc158885672)

[**6.** **Μαθησιακοί πόροι και φοιτητική στήριξη** 11](#_Toc158885673)

[**7.** **Συλλογή, ανάλυση και χρήση πληροφοριών για την οργάνωση και λειτουργία των ΠΠΣ** 12](#_Toc158885674)

[**8.** **Δημόσια πληροφόρηση** 13](#_Toc158885675)

[**9.** **Συνεχής παρακολούθηση και περιοδική εσωτερική αξιολόγηση των ΠΠΣ** 14](#_Toc158885676)

[**10.** **Περιοδική εξωτερική αξιολόγηση και πιστοποίηση των ΠΠΣ** 15](#_Toc158885677)

1. **Στρατηγική, πολιτική και στοχοθεσία ποιότητας**

**Τα ΑΕΙ θα πρέπει να εφαρμόζουν Στρατηγική και πολιτική ποιότητας, η οποία θα αποτελεί μέρος του στρατηγικού τους σχεδιασμού. Η πολιτική αυτή θα πρέπει να αναπτύσσεται και να εξειδικεύεται (με τη συμμετοχή και εξωτερικών φορέων) σε ετήσιους στόχους με σκοπό την εκπλήρωση των απαιτήσεων ποιότητας του ΠΠΣ. Η πολιτική και η στοχοθεσία θα πρέπει να δημοσιοποιούνται και να εφαρμόζονται από όλα τα ενδιαφερόμενα μέρη.**

Η στρατηγική του Ιδρύματος είναι επικαιροποιημένη και περιλαμβάνει τη στρατηγική διασφάλισης ποιότητας. Η πολιτική ποιότητας της ακαδημαϊκής μονάδας εναρμονίζεται με την πολιτική ποιότητας του Ιδρύματος και διατυπώνεται με τη μορφή δήλωσης, η οποία δημοσιοποιείται και εφαρμόζεται με τη συμμετοχή όλων των ενδιαφερόμενων μερών. Έχει ως αντικείμενο την επιδίωξη ειδικών στόχων, σχετικών με τη διασφάλιση ποιότητας του προγράμματος σπουδών, που προσφέρει η ακαδημαϊκή μονάδα.

Ενδεικτικά, η δήλωση πολιτικής ποιότητας της ακαδημαϊκής μονάδας περιλαμβάνει τη δέσμευση της ακαδημαϊκής μονάδας για την εφαρμογή μιας πολιτικής ποιότητας, που θα προωθεί την ακαδημαϊκή φυσιογνωμία και τον προσανατολισμό του προγράμματος σπουδών, θα προωθεί το σκοπό και το αντικείμενό του, θα υλοποιεί τους στρατηγικούς του στόχους και θα καθορίζει τα μέσα και τους τρόπους επίτευξής τους,θα εφαρμόζει τις ενδεικνυόμενες διαδικασίες ποιότητας, με τελικό σκοπό τη διαρκή βελτίωσή του.

Ειδικότερα, για την υλοποίηση της πολιτικής αυτής, η ακαδημαϊκή μονάδα δεσμεύεται να εφαρμόσει διαδικασίες ποιότητας που θα αποδεικνύουν:

α) την καταλληλότητα της δομής και της οργάνωσης του προγράμματος σπουδών

β) την επιδίωξη μαθησιακών αποτελεσμάτων και προσόντων σύμφωνα με το Ευρωπαϊκό και το Εθνικό Πλαίσιο Προσόντων Ανώτατης Εκπαίδευσης

γ) την προώθηση της ποιότητας και αποτελεσματικότητας του διδακτικού έργου

δ) την καταλληλότητα των προσόντων του διδακτικού προσωπικού

ε) την προώθηση της ποιότητας και ποσότητας του ερευνητικού έργου των μελών της ακαδημαϊκής μονάδας

στ) τους τρόπους σύνδεσης της διδασκαλίας με την έρευνα

ζ) το επίπεδο ζήτησης των αποκτώμενων προσόντων των αποφοίτων στην αγορά εργασίας

η) την ποιότητα των υποστηρικτικών υπηρεσιών, όπως οι διοικητικές υπηρεσίες, οι βιβλιοθήκες και οι υπηρεσίες φοιτητικής μέριμνας

θ) τη διενέργεια της ετήσιας ανασκόπησης και εσωτερικής επιθεώρησης του συστήματος διασφάλισης ποιότητας του ΠΠΣ καθώς και τη συνεργασία της ΟΜΕΑ με τη ΜΟΔΙΠ του Ιδρύματος

**Τεκμηρίωση/Παραρτήματα**

Π1.1 Επικαιροποιημένο στρατηγικό σχέδιο του Ιδρύματος στο οποίο να περιλαμβάνεται η στρατηγική για την ποιότητα

Π1.2 Επιχειρησιακό σχέδιο τετραετίας του ΠΠΣ

Π1.3 Επικαιροποιημένη Πολιτική Ποιότητας του ΠΠΣ

Π1.4 Στοχοθεσία Ποιότητας της ακαδημαϊκής μονάδας για το ΠΠΣ

Π1.5 Κώδικας Δεοντολογίας (Ν. 4957/2022, άρθρο 217)

1. **Σχεδιασμός, έγκριση και παρακολούθηση της ποιότητας των ΠΠΣ**

**Τα ΑΕΙ θα πρέπει να σχεδιάζουν τα ΠΠΣ μετά από συγκεκριμένη έγγραφη διαδικασία, η οποία θα πρέπει να προβλέπει τους συμμετέχοντες, τις πηγές άντλησης πληροφοριών και τα όργανα έγκρισής του προγράμματος. Στο σχεδιασμό των ΠΠΣ καθορίζονται οι στόχοι, τα προσδοκώμενα μαθησιακά αποτελέσματα, τα επιδιωκόμενα επαγγελματικά προσόντα και ο τρόπος επίτευξής τους. Τα στοιχεία αυτά και τα στοιχεία της δομής του ΠΠΣ δημοσιοποιούνται στο πλαίσιο του Οδηγού Σπουδών τους.**

Οι ακαδημαϊκές μονάδες σχεδιάζουν τα προγράμματα σπουδών τους, στο πλαίσιο μιας συντεταγμένης διαδικασίας. Στο σχεδιασμό αυτό, προσδιορίζονται η ακαδημαϊκή φυσιογνωμία και ο προσανατολισμός των προγραμμάτων σπουδών, οι στόχοι, τα γνωστικά αντικείμενα, η δομή και η οργάνωσή τους, τα προσδοκώμενα μαθησιακά αποτελέσματα και τα επιδιωκόμενα επαγγελματικά προσόντα σύμφωνα με το Εθνικό Πλαίσιο Προσόντων Ανώτατης Εκπαίδευσης. Η διαδικασία έγκρισης ή αναθεώρησης των προγραμμάτων περιλαμβάνει έλεγχο της τήρησης των βασικών απαιτήσεων του Προτύπου από τη ΜΟΔΙΠ του Ιδρύματος.

Επιπλέον, ο σχεδιασμός των προγραμμάτων σπουδών πρέπει να λαμβάνει υπόψη:

* τη στρατηγική του Ιδρύματος
* την ενεργή συμμετοχή των φοιτητών
* τη γνώμη εξωτερικών φορέων από την αγορά εργασίας, αποφοίτων
* την ομαλή μετάβαση των φοιτητών σε όλα τα στάδια σπουδών
* τον προβλεπόμενο όγκο σπουδών σύμφωνα με το Ευρωπαϊκό Σύστημα Μεταφοράς και Συσσώρευσης Ακαδημαϊκών Μονάδων (ECTS)
* τη δυνατότητα παροχής ευκαιριών εργασιακής εμπειρίας στους φοιτητές
* τη σύνδεση της διδασκαλίας με την έρευνα
* το σχετικό θεσμικό πλαίσιο και την επίσημη διαδικασία έγκρισης του προγράμματος από το Ίδρυμα

**Τεκμηρίωση/Παραρτήματα**

Π2.1 Οδηγός Σπουδών του τρέχοντος ακαδημαϊκού έτους (με το σύνολο των πιστωτικών μονάδων ECTS του ΠΠΣ και τα προσδοκώμενα μαθησιακά αποτελέσματα του ΠΠΣ)

Π2.2 Περιγράμματα μαθημάτων (και διπλωματικής εργασίας) σύμφωνα με το υπόδειγμα της ΕΘΑΑΕ

Π2.3 Στοιχεία αλληλογραφίας με εξωτερικούς φορείς για την παροχή γνώμης για το σχεδιασμό και τη δομή του ΠΠΣ

1. **Φοιτητο-κεντρική μάθηση, διδασκαλία και αξιολόγηση**

**Τα ΑΕΙ θα πρέπει να διασφαλίσουν ότι τα ΠΠΣ παρέχουν τις αναγκαίες προϋποθέσεις στους φοιτητές, ώστε αυτοί να ενθαρρύνονται να αναλάβουν ενεργό ρόλο στη διαδικασία μάθησης. Οι εφαρμοζόμενες μέθοδοι αξιολόγησης των φοιτητών πρέπει να προσανατολίζονται προς αυτήν την κατεύθυνση.**

Η φοιτητοκεντρική μάθηση και διδασκαλία παίζει σημαντικό ρόλο στην ενίσχυση των κινήτρων των φοιτητών, στην αυτοαξιολόγησή τους και στην ενεργή συμμετοχή τους στη μαθησιακή διαδικασία. Αυτή συνεπάγεται μία συνεχή παρακολούθηση της εφαρμογής των προγραμμάτων σπουδών και της αξιολόγησης των αποτελεσμάτων τους.

Η εφαρμογή της φοιτητοκεντρικής μάθησης και διδασκαλίας

* σέβεται τη διαφορετικότητα των φοιτητών και φροντίζει τις ποικίλες ανάγκες τους υιοθετώντας ευέλικτες μαθησιακές κατευθύνσεις
* μελετά και χρησιμοποιεί διαφορετικούς τρόπους παράδοσης, ανάλογα με την περίπτωση
* χρησιμοποιεί ποικιλία παιδαγωγικών μεθόδων με ευέλικτο τρόπο
* αξιολογεί τακτικά τους τρόπους παράδοσης και εφαρμογής παιδαγωγικών μεθόδων και επεμβαίνει ρυθμιστικά για τη βελτίωσή τους
* αξιολογεί τακτικά την ποιότητα και αποτελεσματικότητα του διδακτικού έργου, όπως τεκμηριώνεται ιδίως από την αξιολόγησή του από τους φοιτητές
* ενισχύει την αίσθηση αυτονομίας του φοιτητή, ενώ, παράλληλα, εξασφαλίζει επαρκή καθοδήγηση και την υποστήριξή του από τον καθηγητή
* προάγει την ανάπτυξη κριτικής σκέψης, ανάληψης πρωτοβουλιών και ικανότητας επίλυσης προβλημάτων
* αναπτύσσει δεξιότητες ομαδικής και διεπαγγελματικής συνεργασίας
* προωθεί τον αμοιβαίο σεβασμό στη σχέση φοιτητή - καθηγητή
* εφαρμόζει διαδικασίες για τη διαχείριση των φοιτητικών παραπόνων
* λαμβάνει υπόψη τη γνώμη των φοιτητών, αποφοίτων και των εξωτερικών ενδιαφερόμενων μερών

Επιπλέον:

* Oι καθηγητές είναι γνώστες του υπάρχοντος συστήματος και μεθόδων εξετάσεων και υποστηρίζονται για την ανάπτυξη των δεξιοτήτων τους σε αυτό τον τομέα
* Τα κριτήρια και η μέθοδος αξιολόγησης δημοσιεύονται εκ των προτέρων
* Η αξιολόγηση των φοιτητών αποτυπώνει το βαθμό επίτευξης των αναμενόμενων μαθησιακών αποτελεσμάτων. Στους φοιτητές παρέχονται πληροφορίες οι οποίες συνοδεύονται -εάν είναι απαραίτητο- από συμβουλές σχετικά με τη μαθησιακή διαδικασία
* Η αξιολόγηση των φοιτητών διεξάγεται από εξεταστές περισσότερους του ενός, όπου αυτό είναι δυνατό
* Ο κανονισμός για την αξιολόγηση φοιτητών αφήνει συγκεκριμένα περιθώρια επιείκειας
* Η αξιολόγηση των φοιτητών έχει συνοχή, εφαρμόζεται δίκαια σε όλους τους φοιτητές και διεξάγεται σύμφωνα με τις διαδικασίες που έχουν οριστεί

**Τεκμηρίωση/Παραρτήματα**

Π3.1 Αξιολόγηση από τους φοιτητές: Δείγμα πλήρως συμπληρωμένου ερωτηματολογίου αξιολόγησης μαθήματος /διδάσκοντα από τους φοιτητές. Αποτελέσματα της στατιστικής επεξεργασίας του συνόλου των ερωτηματολογίων ανά ερώτηση για δύο ακαδ. εξάμηνα. Σχολιασμός των αποτελεσμάτων και προτάσεις αντιμετώπισης των αδυναμιών

Π3.2 Κανονισμός διαχείρισης παραπόνων και ενστάσεων φοιτητών

Π3.3 Κανονισμός λειτουργίας θεσμού ακαδημαϊκού συμβούλου

1. **Εισαγωγή φοιτητών, στάδια φοίτησης, αναγνώριση ακαδημαϊκών προσόντων και απονομή τίτλων πτυχίου και βεβαιώσεων δεξιοτήτων**

**Τα ΑΕΙ θα πρέπει να καταρτίσουν και να εφαρμόζουν δημοσιευμένους κανονισμούς για όλα τα θέματα και στάδια των σπουδών (εισαγωγή / έναρξη εκπαίδευσης, στάδια φοίτησης, αναγνώριση σπουδών και λήψη πτυχίου).**

Τα Ιδρύματα και οι ακαδημαϊκές τους μονάδες οφείλουν να δημιουργήσουν διαδικασίες και εργαλεία, προκειμένου να συλλέγουν πληροφορίες σχετικές με τη φοιτητική πρόοδο, να τις διαχειρίζονται και να πράττουν ανάλογα.

Ειδικότερα, μέσω των εσωτερικών κανονισμών που διέπουν τις σπουδές, θα πρέπει να ρυθμίζεται η διαδικασία απονομής και αναγνώρισης των τίτλων ανώτατης εκπαίδευσης, της χρονικής διάρκειας των σπουδών, των προϋποθέσεων για την προαγωγή και διασφάλιση της προόδου των φοιτητών στις σπουδές τους, καθώς και οι όροι και προϋποθέσεις για την ενίσχυση της κινητικότητάς τους. Οι ορθές διαδικασίες αναγνώρισης των σπουδών βασίζονται στις σχετικές ακαδημαϊκές πρακτικές για την αναγνώριση της μεταφοράς πιστωτικών μονάδων μεταξύ διαφορετικών τμημάτων και Ιδρυμάτων της Ευρώπης, σύμφωνα με τις αρχές της Σύμβασης Αναγνώρισης Ακαδημαϊκών Προσόντων της Λισσαβόνας

Η αποφοίτηση σηματοδοτεί την ολοκλήρωση της περιόδου των σπουδών. Οι φοιτητές παραλαμβάνουν τα σχετικά έγγραφα, που περιγράφουν την ειδίκευση που απέκτησαν και τα μαθησιακά αποτελέσματα τα οποία πέτυχαν, όπως επίσης και το πλαίσιο γνώσεων, τη βαθμίδα, το περιεχόμενο και το επίπεδο των σπουδών που ακολούθησαν και ολοκλήρωσαν επιτυχώς (παράρτημα διπλώματος).

**Τεκμηρίωση/Παραρτήματα**

Π4.1 Εσωτερικός κανονισμός λειτουργίας του ΠΠΣ

Π4.2 Κανονισμός σπουδών, πρακτικής άσκησης, κινητικότητας, εκπόνησης εργασιών

Π4.3 Συμφωνητικά συνεργασίας με άλλα Ιδρύματα στις περιπτώσεις που το ΠΠΣ παρέχεται με τη συμμετοχή άλλων Ιδρυμάτων, ή παρέχεται ως κοινό πρόγραμμα συνεργασίας

Π4.4 Υπόδειγμα Παραρτήματος Διπλώματος

Π4.5 Πίνακας με την ελάχιστη βάση εισαγωγής, μέσω εισαγωγικών εξετάσεων, για την τελευταία 6ετία

1. **Διασφάλιση της επάρκειας και της υψηλής ποιότητας του διδακτικού προσωπικού των ΠΠΣ**

**Τα ΑΕΙ οφείλουν να διασφαλίζουν το επίπεδο γνώσεων και ικανοτήτων του διδακτικού τους προσωπικού, να εφαρμόζουν αξιοκρατικές και διαφανείς διαδικασίες για την πρόσληψη, την επιμόρφωση και την περαιτέρω εξέλιξη του διδακτικού προσωπικού.**

Τα ΑΕΙ και οι ακαδημαϊκές τους μονάδες έχουν πρωταρχική ευθύνη για το επίπεδο του διδακτικού τους προσωπικού και οφείλουν να του παρέχουν το υποστηρικτικό εκείνο περιβάλλον που θα του επιτρέψει να αναπτύσσει ικανοποιητικά την επιστημονική του δραστηριότητα.

Ειδικότερα, η ακαδημαϊκή μονάδα θα πρέπει:

* να οργανώνει και να ακολουθεί σαφείς, διαφανείς και δίκαιες διαδικασίες για την επιλογή προσωπικού με τα κατάλληλα προσόντα καθώς και να παρέχει συνθήκες απασχόλησης με σεβασμό στη σημασία της διδασκαλίας και έρευνας
* να προσφέρει ευκαιρίες και να προωθεί την επαγγελματική εξέλιξη του διδακτικού προσωπικού
* να ενθαρρύνει την ακαδημαϊκή δραστηριότητα, έτσι ώστε να ενισχύεται η σύνδεση εκπαίδευσης - έρευνας
* να ενθαρρύνει την καινοτομία στις διδακτικές μεθόδους και τη χρήση νέων τεχνολογιών
* να ενθαρρύνει την ανάπτυξη της ποσότητας και ποιότητας του ερευνητικού έργου των μελών της ακαδημαϊκής μονάδας
* να εφαρμόζει τις διαδικασίες διασφάλισης της ποιότητας του διδακτικού προσωπικού και του λοιπού προσωπικού (τήρηση των απαιτήσεων παρουσίας, επιδόσεων, αυτοαξιολόγησης, επιμόρφωσης κ.λπ.)
* να εφαρμόζει πολιτικές προσέλκυσης μελών ακαδημαϊκού προσωπικού υψηλού επιπέδου

**Τεκμηρίωση/Παραρτήματα**

Π5.1 Συνοπτική αναφορά των επιδόσεων του διδακτικού προσωπικού σε επιστημονικό -ερευνητικό και διδακτικό έργο, βάσει και διεθνών αναγνωρισμένων συστημάτων αξιολόγησης επιστημόνων (π.χ. Google Scholar, Scopus, κ.ο.κ.)

Π5.2 Διδακτικό προσωπικό: ονομαστικός κατάλογος με γνωστικό αντικείμενο και διδασκόμενα μαθήματα, σχέση εργασίας, ανάθεση διδασκαλίας καθώς και λοιπές υποχρεώσεις διδασκαλίας σε ώρες

Π5.3 Πολιτική υποστήριξης, ανάπτυξης και αξιολόγησης του προσωπικού του ΠΠΣ

1. **Μαθησιακοί πόροι και φοιτητική στήριξη**

**Τα ΑΕΙ θα πρέπει να διαθέτουν επαρκή χρηματοδότηση για την κάλυψη των αναγκών της διδασκαλίας και της μάθησης. Αφενός μεν θα πρέπει να διαθέτουν επαρκείς υποδομές και υπηρεσίες για τη μάθηση και την υποστήριξη των φοιτητών, αφετέρου δε να διευκολύνουν την άμεση πρόσβαση σ’ αυτές με τη θέσπιση σχετικών εσωτερικών κανόνων (π.χ. αίθουσες, εργαστήρια, βιβλιοθήκες, δίκτυα, σίτιση, στέγαση, υπηρεσίες σταδιοδρομίας, κοινωνικής πολιτικής, κ.λπ.).**

Τα Ιδρύματα και οι ακαδημαϊκές τους μονάδες πρέπει να διαθέτουν επαρκείς πόρους και μέσα, σε προγραμματισμένη και μακροχρόνια βάση, προκειμένου να υποστηριχθεί η μάθηση και η εν γένει ακαδημαϊκή δραστηριότητα, ώστε να προσφέρουν στους φοιτητές το βέλτιστο δυνατό επίπεδο σπουδών. Τα ποικίλα αυτά μέσα μπορεί να είναι υποδομές όπως, λ.χ., οι απαραίτητές γενικές και ειδικότερες βιβλιοθήκες και δυνατότητες πρόσβασης σε ηλεκτρονικές βάσεις δεδομένων, αίθουσες μελέτης, εκπαιδευτικός και επιστημονικός εξοπλισμός, υπηρεσίες πληροφορικής και επικοινωνιών, υποστηρικτικές ή συμβουλευτικές υπηρεσίες.

Για τη διάθεση και κατανομή των πόρων λαμβάνονται υπ’ όψη οι ανάγκες του συνόλου των φοιτητών (π.χ. πλήρους ή μερικής απασχόλησης, εργαζόμενοι και διεθνείς φοιτητές, φοιτητές με αναπηρίες) και η ενίσχυση της φοιτητο-κεντρικής μάθησης καθώς και η υιοθέτηση ευέλικτων τρόπων μάθησης και διδασκαλίας. Οι υποστηρικτικές δραστηριότητες και οι χώροι μπορούν να οργανωθούν με διάφορους τρόπους, ανάλογα με το εσωτερικό θεσμικό πλαίσιο. Ωστόσο, η εσωτερική διασφάλιση ποιότητας αποδεικνύει αφενός μεν την ποσότητα και την ποιότητα των διαθέσιμων υποδομών και υπηρεσιών αφετέρου δε ότι οι φοιτητές είναι ενήμεροι για τις υπηρεσίες που τους παρέχονται.

Ο ρόλος του υποστηρικτικού και διοικητικού προσωπικού είναι σημαντικότατος σε ό,τι αφορά στις υπηρεσίες στήριξης και, κατά συνέπεια, πρέπει το προσωπικό αυτό να είναι εξειδικευμένο και να του παρέχονται δυνατότητες ανάπτυξης των ικανοτήτων του.

**Τεκμηρίωση/Παραρτήματα**

Π6.1 Αναλυτική περιγραφή των υποδομών και υπηρεσιών που διαθέτει το Ίδρυμα στην ακαδημαϊκή μονάδα για το ΠΠΣ σχετικά με την υποστήριξη της μάθησης και της ακαδημαϊκής δραστηριότητας (ανθρώπινο δυναμικό, υποδομές, υπηρεσίες κ.λπ.) και ενημέρωση των φοιτητών για τις παρεχόμενες υπηρεσίες

Π6.2 Στελέχωση των υποστηρικτικών υπηρεσιών προς τους φοιτητές (διοικητικό προσωπικό και τρόποι ανάπτυξης των ικανοτήτων τους)

Π6.3 Έκθεση αξιολόγησης της επάρκειας των ανθρώπινων και υλικών πόρων από τη ΜΟΔΙΠ

1. **Συλλογή, ανάλυση και χρήση πληροφοριών για την οργάνωση και λειτουργία των ΠΠΣ**

**Τα ΑΕΙ έχουν την πλήρη ευθύνη για τη συλλογή, ανάλυση και χρήση πληροφοριών, με σκοπό την αποτελεσματική διαχείριση των ΠΠΣ καθώς και των συναφών δραστηριοτήτων, με τρόπο ενιαίο, λειτουργικό και άμεσα προσβάσιμο.**

Τα ΑΕΙ θα πρέπει να έχουν εγκαταστήσει και να λειτουργούν πληροφοριακό σύστημα, μέσω του οποίου να γίνεται η διαχείριση και παρακολούθηση των δεδομένων των φοιτητών, του διδακτικού προσωπικού, της δομής και οργάνωσης των μαθημάτων, της διδασκαλίας και της παροχής υπηρεσιών προς τους φοιτητές και την ακαδημαϊκή κοινότητα.

Τα αξιόπιστα δεδομένα είναι ουσιώδους σημασίας για τη σωστή πληροφόρηση και λήψη αποφάσεων καθώς και για τον εντοπισμό των σημείων που λειτουργούν σωστά και εκείνων που χρήζουν περισσότερης προσοχής. Οι αποτελεσματικές διαδικασίες συλλογής και ανάλυσης πληροφοριών σχετικά με προγράμματα σπουδών και άλλες δραστηριότητες τροφοδοτούν με στοιχεία το εσωτερικό σύστημα διασφάλισης ποιότητας.

Οι πληροφορίες που συλλέγονται εξαρτώνται, ως ένα βαθμό, από το είδος και την αποστολή του Ιδρύματος. Ενδιαφέρον παρουσιάζουν:

* οι βασικοί δείκτες επιδόσεων
* το προφίλ του φοιτητικού πληθυσμού
* η πορεία φοίτησης, επιτυχίες και ποσοστά εγκατάλειψης σπουδών
* η ικανοποίηση των φοιτητών για τα προγράμματα σπουδών που παρακολουθούν
* η διαθεσιμότητα μαθησιακών πόρων και φοιτητικής στήριξης
* η μελλοντική σταδιοδρομία των αποφοίτων

Για τη συλλογή πληροφοριών μπορούν να χρησιμοποιηθούν διάφορες μέθοδοι. Είναι σημαντικό να συμμετέχουν οι φοιτητές και το προσωπικό στη συλλογή και ανάλυση πληροφοριών και στο σχεδιασμό μελλοντικής διαχείρισής τους.

**Τεκμηρίωση/Παραρτήματα**

Π7.1 Αναφορές δεδομένων ποιότητας και δεικτών από το Ολοκληρωμένο Πληροφοριακό Εθνικό Σύστημα Ποιότητας (ΟΠΕΣΠ) για το τελευταίο ακαδημαϊκό έτος (ενότητα ΠΠΣ)

Π7.2 Λειτουργία πληροφοριακού συστήματος για τη συλλογή διοικητικών δεδομένων εφαρμογής του ΠΠΣ (φοιτητολόγιο), καθώς και λοιπά εργαλεία και διαδικασίες που έχουν σχεδιαστεί για τη συλλογή και ανάλυση των δεδομένων της ακαδημαϊκής και διοικητικής λειτουργίας της ακαδημαϊκής μονάδας και του ΠΠΣ

Π7.3 Αξιολόγηση των δεδομένων ΟΠΕΣΠ πενταετίας από τη ΜΟΔΙΠ και διατύπωση προτάσεων βελτίωσης

1. **Δημόσια πληροφόρηση**

**Τα ΑΕΙ είναι υποχρεωμένα να δημοσιοποιούν τις εκπαιδευτικές και ακαδημαϊκές τους δραστηριότητες με άμεσο και προσβάσιμο τρόπο. Οι σχετικές πληροφορίες θα πρέπει να είναι επικαιροποιημένες και διατυπωμένες με αντικειμενικότητα και σαφήνεια.**

Οι πληροφορίες για τις δραστηριότητες των ΑΕΙ είναι χρήσιμες για τους μελλοντικούς αλλά και τους σημερινούς φοιτητές, όπως επίσης και για τους αποφοίτους, τους άλλους ενδιαφερόμενους φορείς και το κοινό.

Συνεπώς, τα Ιδρύματα και οι ακαδημαϊκές τους μονάδες παρέχουν πληροφόρηση για τις δραστηριότητές τους, συμπεριλαμβανομένων των προγραμμάτων που προσφέρουν, τα αναμενόμενα μαθησιακά αποτελέσματα, τους τίτλους που απονέμουν, τις εφαρμοζόμενες διδακτικές και μαθησιακές διαδικασίες, όπως και εκείνες που αφορούν στην αξιολόγηση, τα ποσοστά επιτυχίας στις εξετάσεις και τις μαθησιακές ευκαιρίες που προσφέρουν. Πληροφόρηση παρέχεται και για την επαγγελματική απασχόληση των αποφοίτων.

**Τεκμηρίωση/Παραρτήματα**

Π8.1 Μέσα και δίαυλοι επικοινωνίας που χρησιμοποιούνται για τη δημοσίευση των πληροφοριών και την προβολή του ΠΠΣ

Π8.2 Κατάλογος ειδικών διαδικτυακών προσωποποιημένων εφαρμογών για τους φοιτητές

Π8.3 Διαδικασία συντήρησης και ανανέωσης/ ενημέρωσης της ιστοσελίδας του ΠΠΣ

Π8.4 Αποτελέσματα της διαδικασίας αξιολόγησης της λειτουργικότητας και του περιεχομένου, καθώς και της συντήρησης και επικαιροποίησης της ιστοσελίδας του ΠΠΣ

1. **Συνεχής παρακολούθηση και περιοδική εσωτερική αξιολόγηση των ΠΠΣ**

**Τα ΑΕΙ θα πρέπει να διαθέτουν εσωτερικό σύστημα διασφάλισης ποιότητας, στο πλαίσιο του οποίου θα πραγματοποιούν έλεγχο και ετήσια εσωτερική αξιολόγηση των προγραμμάτων τους, ετσι ώστε, μέσω της παρακολούθησης και των ενδεχόμενων διορθώσεων, να επιτυγχάνονται οι στόχοι που έχουν οριστεί, με τελικό αποτέλεσμα τη συνεχή βελτίωσή τους. Στο πλαίσιο των ανωτέρω δράσεων είναι αναγκαία η ενημέρωση όλων των ενδιαφερομένων μερών.**

Η τακτική παρακολούθηση, ο έλεγχος και αναθεώρηση των προγραμμάτων σπουδών στοχεύουν στη διατήρηση του επιπέδου των εκπαιδευτικών παροχών και στη δημιουργία ενός υποστηρικτικού και αποτελεσματικού μαθησιακού περιβάλλοντος για τους φοιτητές.

Στα ανωτέρω συμπεριλαμβάνεται η αξιολόγηση:

* του περιεχομένου του προγράμματος σπουδών σύμφωνα με την πιο πρόσφατη έρευνα στο κάθε γνωστικό αντικείμενο, έτσι ώστε να εξασφαλίζεται ο σύγχρονος χαρακτήρας του προγράμματος
* των μεταβαλλόμενων αναγκών της κοινωνίας
* του όγκου εργασίας, της πορείας και ολοκλήρωσης των φοιτητικών σπουδών
* της αποτελεσματικότητας των διαδικασιών αξιολόγησης των φοιτητών
* των φοιτητικών προσδοκιών και αναγκών καθώς και της ικανοποίησής τους από το πρόγραμμα σπουδών τους
* του μαθησιακού περιβάλλοντος, των υποστηρικτικών παροχών και της καταλληλόλητάς τους για το πρόγραμμα στο οποίο αφορούν

Τα προγράμματα σπουδών εξετάζονται και αναθεωρούνται τακτικά με τη συμμετοχή των φοιτητών και άλλων ενδιαφερόμενων μερών. Γίνεται ανάλυση των πληροφοριών που συλλέγονται και ακολουθεί η προσαρμογή του προγράμματος σύμφωνα με τα νέα στοιχεία. Τέλος, γίνεται η δημοσίευση των χαρακτηριστικών του αναθεωρημένου προγράμματος σπουδών.

**Τεκμηρίωση/Παραρτήματα**

Π9.1 Αποτελέσματα εσωτερικής αξιολόγησης του ΠΠΣ από τη ΜΟΔΙΠ (πρακτικό ΜΟΔΙΠ με κατάσταση ευρημάτων και ενδεχόμενες προτεινόμενες προληπτικές/ διορθωτικές ενέργειες)

Π9.2 Διαδικασία για την αναθεώρηση, προσαρμογή και επικαιροποίηση του προγράμματος σπουδών και τον προσδιορισμό του βαθμού επίτευξης των προσδοκώμενων μαθησιακών αποτελεσμάτων, που πραγματοποιείται από την ακαδημαϊκή μονάδα με τη συνεργασία της ΜΟΔΙΠ

Π9.3 Διατύπωση γνώμης εκ μέρους των εξωτερικών ενδιαφερομένων μερών σχετικά με τα προσόντα των αποφοίτων, στο πλαίσιο της εσωτερικής του αξιολόγησης

1. **Περιοδική εξωτερική αξιολόγηση και πιστοποίηση των ΠΠΣ**

**Τα προγράμματα σπουδών πρέπει να υποβάλλονται σε περιοδική εξωτερική αξιολόγηση από επιτροπές εμπειρογνωμόνων που ορίζονται από την εθααε, με σκοπό την πιστοποίησή τους. Η διάρκεια της πιστοποίησης καθορίζεται από την εθααε.**

Η πιστοποίηση των προγραμμάτων σπουδών οργανώνεται από την ΕΘΑΑΕ και πραγματοποιείται με διαδικασίες εξωτερικής αξιολόγησης από επιτροπές ανεξάρτητων εμπειρογνωμόνων. Η πιστοποίηση του προγράμματος σπουδών παρέχεται από την ΕΘΑΑΕ για συγκεκριμένη διάρκεια, μετά τη λήξη της οποίας πραγματοποιείται επαναπιστοποίησή του. Η πιστοποίηση ποιότητας των προγραμμάτων σπουδών λειτουργεί ως μέσο εξακρίβωσης της συμμόρφωσης του προγράμματος σπουδών με τις απαιτήσεις του Προτύπου και ως καταλύτης για τη βελτίωσή του, ενώ μπορεί, επιπλέον, να προσφέρει νέες προοπτικές στη διεθνή ανταγωνιστικότητα των απονεμόμενων τίτλων.

Οι ακαδημαϊκές μονάδες και τα Ιδρύματα συμμετέχουν στην περιοδική εξωτερική διασφάλιση ποιότητας, στην οποία λαμβάνονται υπόψη και οι απαιτήσεις του νομοθετικού πλαισίου, βάσει του οποίου λειτουργούν.

Η διασφάλιση ποιότητας, εν προκειμένω η πιστοποίηση, είναι μία συνεχής διαδικασία η οποία δεν λήγει με την εξωτερική παροχή πληροφοριών ή αναφορά ή με τη διαδικασία εσωτερικής περαιτέρω παρακολούθησης του Ιδρύματος. Επομένως, τα Ιδρύματα και οι ακαδημαϊκές τους μονάδες λαμβάνουν όλα τα απαραίτητα μέτρα, ώστε, η πρόοδος που συντελέστηκε από την τελευταία φορά που εφαρμόστηκε η διαδικασία της εξωτερικής διασφάλισης ποιότητας, να ληφθεί υπόψη κατά την προετοιμασία της επομένης.

**Τεκμηρίωση/Παραρτήματα**

Π10.1 Έκθεση προόδου της ακαδημαϊκής μονάδας για την ανταπόκριση στις συστάσεις της τελευταίας Έκθεσης Πιστοποίησης του ΠΠΣ και για την επίτευξη των αντίστοιχων στόχων για τη βελτίωση του ΠΠΣ